b'\n_START_ARTICLE_\nSuperisligaen 2018-19\n_START_SECTION_\nInden s\xc3\xa6sonen\n_START_PARAGRAPH_\nHalvdelen af klubberne i ligaen kunne inden s\xc3\xa6sonen pr\xc3\xa6sentere nye tr\xc3\xa6nere i forhold til sidste s\xc3\xa6son. Hos de danske mestre, Aalborg Pirates, havde mestertr\xc3\xa6neren Brandon Reid s\xc3\xb8gt nye udfordringer i DEL hos Krefeld Pinguine. Som erstatning kunne klubben pr\xc3\xa6sentere den 41-\xc3\xa5rige canadier Jason Morgan, der senest havde v\xc3\xa6ret tr\xc3\xa6ner i Ungarn._NEWLINE_Efter en skuffende foreg\xc3\xa5ende s\xc3\xa6son, der endte med et klart kvartfinalenederlag p\xc3\xa5 0-4 i kampe til lokalrivalerne Aalborg Pirates, fyrede Frederikshavn White Hawks cheftr\xc3\xa6neren Mario Simioni et \xc3\xa5r inden kontraktudl\xc3\xb8b, men canadieren med de italienske r\xc3\xb8dder skrev to uger senere kontrakt med S\xc3\xb8nderjyskE Ishockey, hvor han tidligere med succes havde v\xc3\xa6ret cheftr\xc3\xa6ner i perioden 2005-13. I Frederikshavn White Hawks ansatte man i stedet den rutinerede finne Jari Pasanen, der tidligere bl.a. havde v\xc3\xa6ret fem s\xc3\xa6soner i DEL-klubben Iserlohn Roosters._NEWLINE_I Herlev Eagles sagde man efter to s\xc3\xa6soners samarbejde farvel til canadieren J.P. MacCallum og goddag til svenskeren Patric Wener, der havde skrevet en to\xc3\xa5rig kontrakt med klubben, og som umiddelbart inden da havde tr\xc3\xa6net i Alps Hockey League. P\xc3\xa5 Fyn startede Odense Bulldogs et genopbygningsprojekt op, hvilket bet\xc3\xb8d, at svenskeren Mikael Gath ikke opn\xc3\xa5ede genvalg som cheftr\xc3\xa6ner efter at klubben i s\xc3\xa6sonen 2017-18 blev sl\xc3\xa5et ud allerede i "play-in". Det blev i stedet hans landsmand Pelle Svensson, der blev hyret til opgaven, og han blev dermed tr\xc3\xa6ner uden for Sverige for f\xc3\xb8rste gang i karrieren._NEWLINE_Til geng\xc3\xa6ld var der genvalg p\xc3\xa5 cheftr\xc3\xa6nerposten i Esbjerg Energy, R\xc3\xb8dovre Mighty Bulls, Hvidovre Fighters, Herning Blue Fox og Rungsted Seier Capital.\n_START_SECTION_\nI l\xc3\xb8bet af s\xc3\xa6sonen\n_START_PARAGRAPH_\nS\xc3\xa6sonens f\xc3\xb8rste tr\xc3\xa6nerfyring skete allerede en m\xc3\xa5ned inden f\xc3\xb8rste kamp, da intern uenighed om holdsammens\xc3\xa6tningen f\xc3\xb8rte til fyring af Rungsted Seier Capitals cheftr\xc3\xa6ner Peter Johansson. Svenskeren fandt imidlertid hurtigt et nyt arbejde, da han allerede dagen efter fritstillelsen i Rungsted Seier Capital blev pr\xc3\xa6senteret som ny assistenttr\xc3\xa6ner i Allsvenskan-klubben IK Pantern. Som erstatning ansatte man klubmanden Flemming Green, der tidligere havde v\xc3\xa6ret assistenttr\xc3\xa6ner i klubben, og som senest havde v\xc3\xa6ret udviklingschef i Danmarks Ishockey Union. Flemming Green opn\xc3\xa5ede flotte resultater med holdet, men blev den 14. januar 2019 n\xc3\xb8dt til at forlade posten af helbredsm\xc3\xa6ssige \xc3\xa5rsager p\xc3\xa5 et tidspunkt, hvor holdet l\xc3\xa5 p\xc3\xa5 f\xc3\xb8rstepladsen, og cheftr\xc3\xa6nerstolen blev overtaget af Greens assistenttr\xc3\xa6ner, Erik Hjalmarsson._NEWLINE_Efter en periode med 11 nederlag i 17 kampe fyrede Aalborg Pirates den 5. februar 2019 cheftr\xc3\xa6ner Jason Morgan med blot fem kampe tilbage af grundspillet. Posten blev overtaget af hans assistent, Garth Murray.\n_START_SECTION_\nEfter s\xc3\xa6sonen\n_START_PARAGRAPH_\nHerning Blue Fox havde inden s\xc3\xa6sonstarten meldt om h\xc3\xb8je ambitioner om at vinde mindst en titel i l\xc3\xb8bet af s\xc3\xa6sonen, og p\xc3\xa5 den baggrund var det ikke overraskende, at organisationen betragtede en sjetteplads i grundspillet og slutspils-exit i kvartfinalen som utilfredsstillende. Det medf\xc3\xb8rte bl.a. at klubben den 11. april 2019 meddelte, at man var blevet enig med tr\xc3\xa6ner Petri Skriko om at oph\xc3\xa6ve samarbejdet. Hos R\xc3\xb8dovre Mighty Bulls s\xc3\xb8gte cheftr\xc3\xa6ner Magnus Bogren nye udfordringer i HockeyAllsvenskan hos Tingsryd AIK. Tre uger senere kunne klubben pr\xc3\xa6sentere finnen Riku-Petteri Lehtonen, der havde vundet det italienske mesterskab de seneste fire s\xc3\xa6soner med Ritten/Renon, som Bogrens afl\xc3\xb8ser.\n_START_SECTION_\nRevideret format\n_START_PARAGRAPH_\nSom f\xc3\xb8lge af Hvidovre Fighters\' udtr\xc3\xa6den af ligaen blev resultaterne af alle holdets kampe annulleret og de fremtidige kampe aflyst. Det efterlod imidlertid ligaen i en situation, hvor nogle hold ville f\xc3\xa5 21 hjemme- og 19 udekampe, mens andre ville ende med 19 hjemme- og 21 udekampe, hvis man fuldf\xc3\xb8rte det lagte program uden Hvidovre Fighters\' kampe. For at rette op p\xc3\xa5 denne sk\xc3\xa6vhed besluttede Danmarks Ishockey Union i samarbejde med ligaforeningen at justere det resterende kampprogram ved at bytte om p\xc3\xa5 hjemmebanefordelen i to af kampene, s\xc3\xa5 alle hold endte med 20 hjemme- og 20 udekampe.'